Bybelskool » Horeb
Elia se moedeloosheid, moontlik as gevolg van uitbranding, kom na die grootste hoogtepunt van sy bediening, die oorwinning oor Baäl voor die oë van die koning en sy mense. In só 'n situasie werk 'n mens se kop natuurlik nie meer logies nie, want die dreigement van Isebel, die krag agter die troon en die godsdiens, wat die gode aanroep, is eintlik hol na Elia se demonstrasie op die berg Karmel dat daar nie ander gode is nie! Hoe ironies dat 'n leë dreigement só 'n uitwerking op Elia kon hê.
Elia sou egter ook nie veilig wees in Juda nie, aangesien koning Agab en koning Josafat van Juda 'n goeie verhouding gehad het (hulle veg bv. saam in 'n oorlog 1 Kon 22) en vlug daarom na Berseba, die mees suidelike deel van Israel (vgl die frase "van Dan tot Berseba" wat die vêrste Noord-Suid punte van die land aandui – 1 Sam 3:20). Hier was ook 'n heiligdom waarteen Amos in die tyd van Jerobeam II uitgevaar het (Amos 5:5).
Let ook op dat die Here self sorg dat daar 7 000 gelowiges oorbly wat nie vir Baäl aanbid nie. Dit is eintlik vir my die mees gerusstellende boodskap in die gedeelte.